Henriette Kjær (KF), 1998-01-28:
For tiden viser TV 2 en række reklamer for boller; jeg tror, de er fra Schulstad.
Reklamen er bygget sådan op, at en skuespiller går rundt på fabrikken og skal ligne en ansat, og så fortæller han os lidt om bollerne, for at vi skal købe dem.
Han er meget jysk i det, så han underdriver lidt, og han er ikke af den pralende type, så han går bare sådan rundt og viser fabrikken og bollerne frem, og så ser han i øvrigt meget stolt ud.
Han er nemlig af den opfattelse, at bollerne er så gode, at selvfølgelig skal vi købe dem; der skal ikke siges så meget.
Hvad skal jeg sige? siger han på et tidspunkt, og reklamen slutter af med, at han siger: De smager godt.
Jeg har det lidt på samme måde med denne redegørelse om digital signatur, for hvad skal jeg sige om det?
Det er godt.
Det er en konsekvens af udviklingen.
Det, der undrer mig, er
så bare, at vi ikke har fået et lovforslag, men at vi starter med denne redegørelse, for selvfølgelig skal vi hurtigst muligt i gang med at lave nogle rammer for dette her.
Men nu, hvor vi har fået redegørelsen,
vil jeg ikke være utaknemlig, så jeg vil sige tak for den. Redegørelsen beskriver baggrunden og behovet for retningslinjer, og det er godt nok.
Jeg kan ikke være uenig i de tal og oplysninger, vi har fået.
Det, jeg kan forstå ministeren gerne vil have vi tager stilling til, er frameldingsmodellen og tilmeldingsmodellen, og jeg vil sådan set bare have den, der går hurtigst, så vi kan komme i gang.
Ved frameldingsmodellen skal man i sit ministerium gennemgå sine ting og vurdere, hvilke love der ikke er egnede til digital signatur.
Resten vil så som udgangspunkt være omfattet af bestemmelserne om digital signatur.
Det lyder umiddelbart mest effektivt og giver et signal om, at man er indstillet på, at mest muligt skal være omfattet af brugen af digital signatur.
Tilmeldingsmodellen går ud på, at man positivt skal tilmelde de lovregler, man mener er egnede til at være omfattet af bestemmelserne om digital signatur, og det lyder knap så dynamisk.
Regeringen må jo internt have en fornemmelse af, hvad der vil sætte processen hurtigt i gang, og det er det afgørende for mig.
Men umiddelbart anbefaler Det Konservative Folkeparti frameldingsmodellen.
Det afgørende for os er, at man allerede nu i ministerierne gennemgår lovreglerne og finder ud af, om de er egnede til at være omfattet af en lov om digital signatur, for det arbejde skal vel gøres, uanset hvornår loven kommer, og da jeg har læst mig til, at der er 10.000 lovregler, kan det meget nemt blive et omstændeligt arbejde. Så jeg vil opfordre regeringen til, at man går i gang omgående.
Så bryster regeringen sig jo af, at Danmark skal være et foregangsland, og det er en flot ambition.
Der står i redegørelsen, at vi har gode muligheder for at blive meningsdannende i internationalt regi, hvis vi tager os sammen og laver en god, gedigen lov snarest, og det kunne da være fremragende.
Det er i øvrigt betryggende, at regeringen har været i tæt kontakt med EU-Kommissionen i forbindelse med udarbejdelsen af meddelelse om digital signatur, og det er da også interessant, at Kommissionen vil trække på de overvejelser, Danmark har gjort sig vedrørende dette arbejde.
Det er selvfølgelig afgørende, at vi ikke skal lave praksis totalt om, når der kommer en samlet EU-regulering.
Det hedder i redegørelsen: »En tidlig regulering af digital signatur vil desuden give dansk erhvervsliv mulighed for at komme med i front ved anvendelsen af elektronisk kommunikation i internationale sammenhænge.«
Det er da strålende, vil jeg sige til det, men hvorfor kommer regeringen så ikke med det lovforslag, man har varslet nu i flere år?
Det kan være, ministeren vil fortælle lidt om det, når ministeren til slut får ordet.
Jeg kan da se i det bilag, der følger redegørelsen, at ordet lovforslag adskillige gange benyttes i teksten, og jeg håber, det er, fordi man har et udkast klar, der snart bliver fremsat.
Jeg vil så, når vi skal tage debatten om lovforslaget, komme nærmere ind på de regler, der skal være for nøglecentrene.
Det er klart, at det er en god og nødvendig ting, men lad os se det udspil, der kommer fra ministeren, og tage debatten dér.